**Kísérőtanári beszámoló
MEZŐGAZDASÁGI SZAKMACSOPORT
szakmai gyakorlat**

Időpont: 2017-05-28-06-18

Helyszín: Olaszország, Milánó

Diákok száma: 10 fő

A szakmai gyakorlatra az iskolánk 11. évfolyamos mezőgazdasági szakmacsoporton tanuló szakgimnáziumi osztály tanulóiból válogattunk. A jelentkezőkből tanulmányi átlag, igazolatlan hiányzások, nyelvtudás és osztályfőnöki ajánlás figyelembevételével választottuk ki a kiutazó diákokat.

Az utazás előtt heti egy órában nyelvi tréninget tartott nekik angol szakos kollégánk, ahol a hétköznapi nyelvtudásukat, szókincsüket bővíthették.

A kiutazás busszal történt. A diákok az utazást jól viselték, pihenőidőket betartották. Így az oda és majd a visszaút is zökkenőmentes volt.

A szállás egy hostel volt Milánó külvárosában, ahol a lányok egy 9 fős szobában, a fiúk egy 3 ágyas szobában voltak elhelyezve. A szobákhoz fürdőszoba is tartozott. A szállás véleményem szerint megfelelt a várt igényeknek. Bár a pótágy kevéssé volt alkalmas 3 hetes folyamatos pihenésre. Egy lány csoportnál a 9 fő túl sok ebben a korostályban.

A gyakorlati hely a szállástól kb. 1 óra metrózásssal és távolsági busz használatával volt elérhető. Ide a diákok egy csoportban, de kísérő nélkül utaztak minden nap. Ez az első napokban okozott némi problémát, de utána belejötte. Mivel Cegléd egy kisváros, még helyi busz közlekedése sincs, így ez önmagában megoldandó feleadat elé állította a csapatot.

A munkahely egy „farm” volt, ahol a diákoknak 8 órás munkaidő a rájuk osztott feladatokat végezték kisebb csoportokban csoportvezetővel. Leginkább gyümölcsszedésből állt a napi munka. Mivel az a gazdaság hasonló az iskolánk tangazdaságához, nem okozott problémát a munka elvégzése. Viszont megpróbáltatás elé állította a diákokat az eltérő klíma, a jóval melegebb és szárazabb levegő. Így az első napokban sokan leégtek, mert nem öltöztek megfelelően.

A szabadidő a munkaidő utáni estéket és a szabad hétvégéket jelentette. Ebbe tartozott bele a két kötelező múzeumlátogatás, ami egy-egy szombat délelőtt volt. Ezek a diákoknak tetszettek, bár nehéz volt őket rávenni a kötelező indulásra egy szabad napjukon.

A munkaidő után idejük jelentős részét vásárlással töltötték. Kisérőtanárként minden estére szerveztünk nekik valamilyen programot, városnézést. Természetesen nem volt kötelező rajta részt venni, de mindig voltak akik elég erősnek érezték magukat a plusz sétákhoz. Akik velünk tartottak sok érdekes dolgot láttak.

A mobilitás céljai szerintem mind megvalósultak. A diákok élő környezetben használhatták az idegennyelvi tudásukat. Rájöttek, hogy van még mit tanulniuk, de a munkahelyen és a városban is elboldogultak.

A munkával kapcsolatban belekóstoltak, milyen napi 8 órát dolgozni egy valódi profitorientált cégnél. Megtanulhatták, milyen az, amikor valódi főnök utasításai szerint kell dolgozni.

A szociális kompetenciáik biztosan alakultak. Megtanulták, milyen egymásra utaltnak lenni. Hogyan kell segítséget kérni, elfogadni. Megtapasztalták, hogy hogyan kell saját akaratukat érvényesíteni, önállóan megoldani probléma helyzeteket. Megtanulhatták, hogyan kell saját pénzükkel gazdálkodni, mire lehet és kell költeni. Alkalmazkodóképességük is biztosan fejlődött, nem kis feladat volt 9 lánynak egy fürdőszobán osztozni.

Láttak egy más kultúrát, amire sajnos sokuknak enélkül a program nélkül nem lett volna lehetősége. Tapasztalhattak egy egészen más mentalitást. Láthatták, hogy ami a Tvben van, az a valóság is.

Mint kísérőtanár hatalmas felelősségnek érzem ezt a feladatot. A diákok test,i de még inkább a lelki egészségét megőrizni, néhány pillanatban nagyon nehéz volt. Támaszt nyújtani a szülők, barátok helyett úgy, hogy korábban csak tanár –diák viszony volt közöttünk. Az értelmes és tartalmas 3 hét megszervezésén túl az esti beszélgetések, női és pasi bajok megoldása engem is fejlődésre kényszerített.

Véleményem szerint mindenki sokat tanult ebből a 3 hétből, így ezt egy nagyszerű és mindenkinek ajánlandó programnak tartom.